My Chemical Romance
היסטוריה > Conventional Weapons ופירוק (2011–2013)

באוקטובר 2011, גיטריסט הלהקה פרנק איירו חשף בריאיון לרולינג סטון כי הלהקה עתידה להוציא שירים חדשים "בקיץ הקרוב".
ב-28 באפריל 2011, השדרן האמריקאי גלן בק כינה את השיר "Sing" של הלהקה "פרופגנדה", לאחר שנכלל בפרק בסדרת הדרמה המוזיקלית "Glee" בפברואר 2011. בק אמר כי "זהו המנון שאומר 'הצטרפו אלינו'. איך אתה ואני יכולים לנצח נגד זה?". המילים בשיר שבק התייחס אליהן היו: "Cleaned up, corporation progress / dying in the process / Children that can talk about it, living on the railways [sic] / People moving sideways / tell it till your last days / Buy yourself a motivation / Generation nothing / Nothing but a dead scene / Product of a white dream" [נקיים, התקדמות התאגידים / מתה תוך כדי התהליך / ילדים שיכולים לדבר על זה, חיים על פסי הרכבת / אנשים זזים הצידה / ספרו את זה עד לימיכם האחרונים / קנו לעצמכם מוטיבציה / דור שום-דבר / שום דבר מלבד סצנה מתה / תוצר של החלום הלבן". ג'רארד ויי הגיב להאשמות באתר הרשמי של הלהקה, וכתב "לדעתי המילה שגלן בק חיפש הייתה 'חתרנות' ולא 'פרופגנדה', משום שאני לא יודע על מה זה יכול להיחשב פרופגנדה – אמת? רגש?". בנוסף הוא אמר כי הוא היה "המום מכך שלא נעשתה בדיקת עובדות ממשית על מילות השיר [עצמן]". הבסיסט מייקי ויי סיפר ל-BBC, "אם אנחנו מקבלים תגובות מאנשים כמו זה, אנחנו עושים משהו נכון".
ב-18 בדצמבר 2011, הלהקה הופיעה בתוכנית הטלוויזיה המוזיקלית לילדים "יו גאבה גאבה!" של ערוץ ניק ג'וניור, בה ביצעה שיר בשם "Every Snowflake Is Different (Just Like You)". השיר היה חלק מספיישל חג המולד של התוכנית. בספיישל השתתפו גם סלבריטאים אחרים כדוגמת טוני הוק וטורי ספלינג.
בפברואר 2012, חברי הלהקה חשפו כי הם בנו אולפן הקלטות בלוס אנג'לס, לקראת העבודה על אלבומה החמישי של הלהקה תחת השם הזמני "MCR5", כעת עם הקלידן ג'יימס דואיז כחבר להקה רשמי. הלהקה עבדה עם המהנדס דאג מק'קין, שעבד עמה בעבר על האלבומים The Black Parade ו-Danger Days: The True Lives of the Fabulous Killjoys. ב-14 בספטמבר 2012, פרנק איירו הכריז דרך האתר הרשמי של הלהקה על פרויקט חדש בשם"Conventional Weapons". הפרויקט כלל 10 שירים שלא פורסמו אשר הוקלטו ב-2009, לפני יצירת האלבום Danger Days. במסגרת הפרויקט, הלהקה הוציאה מדי חודש שני שירים במשך חמישה חודשים, החל מאוקטובר 2012 ועד בפברואר 2013.באוקטובר 2012 סיפר פרנק איירו ל-Q Magazine על הפגישות המוקדמות לקראת האלבום הבא של הלהקה עם המתופף החדש ג'ארד אלכסנדר (אנ'). "ג'ארד הוא בחור נבון ונגן פנטסטי. היה ממש כיף לייצר איתו מוזיקה בחודשים האחרונים", העיר איירו.
ב-22 במרץ 2013, הלהקה הודיעה על פירוקה באתר האינטרנט הרשמי שלה, בהצהרה הבאה:
להיות בלהקה הזו ב-12 השנים האחרונות היה ברכה אמיתית. יצא לנו להגיע למקומות שלא ידענו שנגיע אליהם. הצלחנו לראות ולחוות דברים שלא תיארנו לעצמנו שהם אפשריים. חלקנו את הבמה עם אנשים שאנחנו מעריצים, אנשים שאנחנו מביטים אליהם בכבוד, ויותר מכול, החברים שלנו. ועכשיו, כמו כל הדברים הגדולים, הגיע הזמן שזה ייגמר. תודה על כל התמיכה שלכם, ועל היותכם חלק מההרפתקה.
המקור באנגלית
Being in this band for the past 12 years has been a true blessing. We've gotten to go places we never knew we would. We've been able to see and experience things we never imagined possible. We've shared the stage with people we admire, people we look up to, and best of all, our friends. And now, like all great things, it has come time for it to end. Thanks for all of your support, and for being part of the adventure.
יומיים לאחר ההודעה באתר, ג'רארד ויי כתב על כך בהרחבה בחשבון הטוויטר שלו. הוא אישר את פירוק הלהקה, אך הכחיש כי מריבות בין חברי הלהקה היו הסיבה לכך.